title: 2010/124/: Decizia Consiliului din 25 februarie 2010 privind regulamentul de funcționare al comitetului prevăzut la articolul 255 din Tratatul privind funcționarea Uniunii Europene

text:
               27.2.2010

               RO

               Jurnalul Oficial al Uniunii Europene

               L 50/18

         DECIZIA CONSILIULUI
   din 25 februarie 2010
   privind regulamentul de funcționare al comitetului prevăzut la articolul 255 din Tratatul privind funcționarea Uniunii Europene
   (2010/124/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 255 paragraful al doilea,
   având în vedere inițiativa președintelui Curții de Justiție din 11 ianuarie 2010,
   întrucât:

               (1)

               Judecătorii și avocații generali din cadrul Curții de Justiție și al Tribunalului sunt numiți de comun acord de către guvernele statelor membre, după consultarea unui comitet care emite un aviz cu privire la capacitatea candidaților de a exercita funcțiile de judecător și de avocat general. Comitetul este format din șapte personalități alese dintre foștii membri ai Curții de Justiție și ai Tribunalului, dintre membrii instanțelor naționale supreme și din juriști reputați, dintre care unul este propus de Parlamentul European.

               (2)

               Prin urmare, ar trebui stabilit regulamentul de funcționare al comitetului menționat,

         ADOPTĂ PREZENTA DECIZIE:
   Articolul 1
   Regulamentul de funcționare al comitetului prevăzut la articolul 255 din Tratatul privind funcționarea Uniunii Europene figurează în anexa la prezenta decizie.
   Articolul 2
   Prezenta decizie intră în vigoare la 1 martie 2010.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 25 februarie 2010.

            Pentru Consiliu

            Președintele

         A. PÉREZ RUBALCABA

      ANEXĂ

         REGULAMENT DE FUNCȚIONARE AL COMITETULUI PREVĂZUT LA ARTICOLUL 255 DIN TRATATUL PRIVIND FUNCȚIONAREA UNIUNII EUROPENE

      1.   Misiune

      Comitetul emite un aviz cu privire la capacitatea candidaților de a exercita funcțiile de judecător și de avocat general în cadrul Curții de Justiție și al Tribunalului, înainte ca guvernele statelor membre să facă nominalizările, în conformitate cu articolele 253 și 254 din TFUE.
      2.   Componență

      Comitetul este format din șapte personalități alese dintre foștii membri ai Curții de Justiție și ai Tribunalului, dintre membrii instanțelor naționale supreme și din juriști reputați, dintre care unul este propus de Parlamentul European.
      3.   Durata mandatului

      Membrii comitetului sunt desemnați pentru o perioadă de patru ani. Membrii al căror mandat încetează înainte de expirarea acestei perioade sunt înlocuiți pentru perioada rămasă din mandatul lor.
      Mandatul membrilor comitetului poate fi înnoit o singură dată.
      4.   Președinția și secretariatul

      Comitetul este prezidat de unul dintre membrii acestuia, desemnat în acest sens de Consiliu.
      Secretariatul General al Consiliului asigură secretariatul comitetului. Acesta oferă sprijinul administrativ necesar pentru lucrările comitetului, inclusiv în ceea ce privește traducerea documentelor.
      5.   Cvorum și deliberări

      Comitetul se întrunește în mod valabil dacă sunt prezenți cel puțin cinci dintre membrii acestuia. Deliberările comitetului se desfășoară în ședință secretă.
      6.   Sesizarea comitetului și cererea de informații suplimentare

      De îndată ce guvernul unui stat membru propune un candidat, Secretariatul General al Consiliului transmite propunerea respectivă președintelui comitetului.
      Comitetul poate solicita guvernului care a făcut propunerea să îi transmită informații suplimentare sau alte elemente pe care le consideră necesare pentru deliberările sale.
      7.   Audierea

      Cu excepția cazului în care este vorba de o propunere care are ca obiect înnoirea mandatului unui judecător sau al unui avocat general, comitetul audiază candidatul iar audierea nu este publică.
      8.   Motivarea și prezentarea avizului

      Avizul emis de comitet se motivează. Motivarea cuprinde motivele esențiale pe care comitetul și-a întemeiat avizul.
      Avizul comitetului este transmis reprezentanților guvernelor statelor membre. În plus, la cererea Președinției, președintele comitetului prezintă respectivul aviz reprezentanților guvernelor statelor membre reuniți în cadrul Consiliului.
      9.   Dispoziții financiare

      Membrii comitetului care trebuie să se deplaseze de la locul lor de reședință pentru a-și exercita atribuțiile beneficiază de rambursarea cheltuielilor lor și de o indemnizație în condițiile prevăzute la articolul 6 din Regulamentul nr. 422/67/CEE, nr. 5/67/Euratom al Consiliului din 25 iulie 1967 de stabilire a regimului financiar al președintelui și membrilor Comisiei, al președintelui, judecătorilor, avocaților generali și grefierului Curții de Justiție a Comunităților, al președintelui, membrilor și grefierului Tribunalului de Primă Instanță, precum și al președintelui, membrilor și grefierului Tribunalului Funcției Publice a Uniunii Europene (1).
      Cheltuielile respective sunt în sarcina Consiliului.

         (1)  JO 187, 8.8.1967, p. 1.


title: 2013/440/UE: Decizia Comisiei din 20 august 2013 de încheiere a procedurii antidumping privind importurile de accesorii de tubulatură din oțel inoxidabil pentru sudat cap la cap, finisate sau nu, originare din Republica Populară Chineză și Taiwan

text:
               21.8.2013

               RO

               Jurnalul Oficial al Uniunii Europene

               L 223/13

         DECIZIA COMISIEI
   din 20 august 2013
   de încheiere a procedurii antidumping privind importurile de accesorii de tubulatură din oțel inoxidabil pentru sudat cap la cap, finisate sau nu, originare din Republica Populară Chineză și Taiwan
   (2013/440/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9,
   după consultarea Comitetului consultativ,
   întrucât:
   A.   PROCEDURĂ

               (1)

               La 28 septembrie 2012, Comisia Europeană a primit o plângere privind un presupus dumping prejudiciabil cauzat de anumite accesorii de tubulatură din oțel inoxidabil pentru sudat cap la cap, finisate sau nu, originare din Republica Populară Chineză („RPC”) și Taiwan, depusă în conformitate cu articolul 5 din regulamentul de bază de către Defence Committee of the Stainless Steel Butt-welding Fittings Industry of the European Union (Comitetul de apărare al industriei accesoriilor din oțel inoxidabil pentru sudat cap la cap din Uniunea Europeană, denumit în continuare „reclamantul”) în numele unor producători care reprezintă o proporție majoră, în acest caz peste 25 %, din producția totală a Uniunii de accesorii de tubulatură din oțel inoxidabil pentru sudat cap la cap.

               (2)

               Plângerea cuprindea elemente de probă prima facie privind existența dumpingului și a unui prejudiciu material care rezulta din acesta, considerate ca fiind suficiente pentru a justifica inițierea unei proceduri antidumping.

               (3)

               La 10 noiembrie 2012, după consultarea Comitetului consultativ, Comisia a anunțat printr-un aviz publicat în Jurnalul Oficial al Uniunii Europene
                   (2) deschiderea unei proceduri antidumping privind importurile în Uniune de accesorii de tubulatură din oțel inoxidabil pentru sudat cap la cap, finisate sau nu, originare din RPC și Taiwan.

               (4)

               Comisia a anunțat oficial producătorii-exportatori din RPC și Taiwan, importatorii, utilizatorii și asociațiile cunoscute a fi vizate, autoritățile din RPC, precum și toți producătorii cunoscuți din Uniune cu privire la deschiderea procedurii. Părțile interesate au avut posibilitatea de a-și prezenta în scris punctele de vedere și de a solicita o audiere în termenul stabilit în avizul de deschidere.

               (5)

               S-a acordat o audiere tuturor părților interesate care au solicitat acest lucru și au arătat că există motive speciale pentru care ar trebui să fie audiate.

         B.   RETRAGEREA PLÂNGERII ȘI ÎNCHEIEREA PROCEDURII

               (6)

               Printr-o scrisoare din 27 iunie 2013 adresată Comisiei, reclamantul și-a retras în mod oficial plângerea.

               (7)

               În conformitate cu articolul 9 alineatul (1) din regulamentul de bază, procedura poate fi încheiată dacă plângerea este retrasă, cu excepția cazului în care încheierea nu ar fi în interesul Uniunii.

               (8)

               Ancheta nu a revelat niciun motiv care să arate că o asemenea încheiere ar fi împotriva interesului Uniunii. Prin urmare, Comisia a considerat că prezenta procedură ar trebui încheiată. Părțile interesate au fost informate în consecință și au avut posibilitatea de a prezenta observații. Cu toate acestea, Comisia nu a primit nicio observație care să indice că încheierea procedurii nu ar fi în interesul Uniunii.

               (9)

               Prin urmare, Comisia concluzionează că procedura antidumping privind importurile în Uniune de accesorii de tubulatură din oțel inoxidabil pentru sudat cap la cap, finisate sau nu, originare din RPC și Taiwan ar trebui încheiată,

         ADOPTĂ PREZENTA DECIZIE:
   Articolul 1
   Procedura antidumping privind importurile de accesorii de tubulatură din oțel inoxidabil pentru sudat cap la cap, finisate sau nu, originare din Republica Populară Chineză și Taiwan, încadrate în prezent la codurile NC 7307 23 10 și 7307 23 90, este încheiată.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 20 august 2013.

            Pentru Comisie

            Președintele

         José Manuel BARROSO

      (1)  JO L 343, 22.12.2009, p. 51.

      (2)  JO C 342, 10.11.2012, p. 2.


title: 2008/517/CE: Decizia Parlamentului European din 24 aprilie 2007 privind descărcarea de gestiune pentru execuția bugetului Agenției Europene pentru Sănătate și Securitate în Muncă aferent exercițiului financiar 2005

text:
               15.7.2008

               RO

               Jurnalul Oficial al Uniunii Europene

               L 187/114

         DECIZIA PARLAMENTULUI EUROPEAN
   din 24 aprilie 2007
   privind descărcarea de gestiune pentru execuţia bugetului Agenţiei Europene pentru Sănătate şi Securitate în Muncă aferent exerciţiului financiar 2005
   (2008/517/CE)
   PARLAMENTUL EUROPEAN,
   având în vedere conturile anuale finale ale Agenţiei Europene pentru Sănătate şi Securitate în Muncă pentru exerciţiul financiar 2005 (1),
   având în vedere raportul Curţii de Conturi privind conturile anuale finale ale Agenţiei Europene pentru Sănătate şi Securitate în Muncă pentru exerciţiul financiar 2005, precum şi răspunsurile agenţiei (2),
   având în vedere Recomandarea Consiliului din 27 februarie 2007 (5711/2007 – C6-0080/2007),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene (3), în special articolul 185,
   având în vedere Regulamentul (CE) nr. 2062/94 al Consiliului din 18 iulie 1994 privind înfiinţarea Agenţiei Europene pentru Sănătate şi Securitate în Muncă (4), în special articolul 14,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 şi anexa V la Regulamentul său de procedură,
   având în vedere raportul Comisiei pentru control bugetar şi avizul Comisiei pentru ocuparea forţei de muncă şi afaceri sociale (A6-0105/2007),

               1.

               acordă directorului Agenţiei Europene pentru Sănătate şi Securitate în Muncă descărcarea de gestiune pentru execuţia bugetului agenţiei aferent exerciţiului financiar 2005;

               2.

               îşi prezintă observaţiile în cadrul rezoluţiei de mai jos;

               3.

               încredinţează Preşedintelui sarcina de a transmite prezenta decizie împreună cu rezoluţia, ca parte integrantă a acesteia, directorului Agenţiei Europene pentru Sănătate şi Securitate în Muncă, Consiliului, Comisiei şi Curţii de Conturi şi de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul General

         Harald RØMER

      (1)  JO C 266, 31.10.2006, p. 19.

      (2)  JO C 312, 19.12.2006, p. 24.

      (3)  JO L 248, 16.9.2002, p. 1. Regulament modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

      (4)  JO L 216, 20.8.1994, p. 1. Regulament modificat ultima dată prin Regulamentul (CE) nr. 1112/2005 (JO L 184, 15.7.2005, p. 5).

      (5)  JO L 357, 31.12.2002, p. 72.
    ---documentbreak---

               15.7.2008

               RO

               Jurnalul Oficial al Uniunii Europene

               L 187/115

         REZOLUŢIA PARLAMENTULUI EUROPEAN
   din 24 aprilie 2007
   conţinând observaţiile care fac parte integrantă din decizia privind descărcarea de gestiune pentru execuţia bugetului Agenţiei Europene pentru Sănătate şi Securitate în Muncă aferent exerciţiului financiar 2005
   PARLAMENTUL EUROPEAN,
   având în vedere conturile anuale finale ale Agenţiei Europene pentru Sănătate şi Securitate în Muncă pentru exerciţiul financiar 2005 (1),
   având în vedere raportul Curţii de Conturi privind conturile anuale ale Agenţiei Europene pentru Sănătate şi Securitate în Muncă pentru exerciţiul financiar 2005, precum şi răspunsurile agenţiei (2),
   având în vedere Recomandarea Consiliului din 27 februarie 2007 (5711/2007 – C6-0080/2007),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene (3), în special articolul 185,
   având în vedere Regulamentul (CE) nr. 2062/94 al Consiliului din 18 iulie 1994 privind înfiinţarea Agenţiei Europene pentru Sănătate şi Securitate în Muncă (4), în special articolul 14,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 şi anexa V la Regulamentul său de procedură,
   având în vedere raportul Comisiei pentru control bugetar şi avizul Comisiei pentru ocuparea forţei de muncă şi afaceri sociale (A6-0105/2007),

               A.

               întrucât Curtea de Conturi a declarat că a obţinut asigurări rezonabile cu privire la fiabilitatea conturilor anuale pentru exerciţiul financiar care s-a încheiat la 31 decembrie 2005 şi cu privire la legalitatea şi regularitatea tranzacţiilor subiacente, în ansamblul lor,

               B.

               întrucât la 27 aprilie 2006 Parlamentul a acordat directorului descărcarea de gestiune pentru execuţia bugetului agenţiei aferent exerciţiului financiar 2004 (6), iar în rezoluţia care însoţea decizia Parlamentului de descărcare de gestiune, inter alia:

                           —

                           saluta reducerea reportărilor;

                           —

                           îndemna agenţia să elaboreze cât mai curând posibil normele de aplicare pentru noul său regulament financiar şi proceduri de control intern bazate pe analiza riscurilor;

                           —

                           insista ca agenţia să respecte normele privind durata contractelor cadru;

                           —

                           solicita agenţiei ca, pe viitor, să includă soldurile negative de la sfârşitul exerciţiului în bugetele rectificative ale exerciţiului financiar următor;

         Aspecte generale privind majoritatea agenţiilor UE care necesită descărcarea individuală de gestiune

               1.

               consideră că numărul din ce în ce mai ridicat de agenţii comunitare şi activităţile unora dintre ele nu par să se integreze într-un cadru politic global, că misiunile unor agenţii nu reflectă întotdeauna nevoile reale ale Uniunii, şi nici aşteptările cetăţenilor, şi constată că, în general, agenţiile nu au întotdeauna o imagine bună, şi nici o bună reputaţie;

               2.

               invită, prin urmare, Comisia să definească un cadru politic global privind instituirea de noi agenţii comunitare şi să prezinte un studiu asupra raportului costuri-beneficii înainte de a institui o nouă agenţie, asigurându-se că se evită suprapunerea activităţilor între agenţii sau cu misiunile altor organizaţii europene;

               3.

               solicită Curţii de Conturi să îşi dea avizul cu privire la studiul asupra raportului costuri-beneficii înainte ca Parlamentul să adopte o decizie;

               4.

               invită Comisia să prezinte, la fiecare cinci ani, un studiu privind valoarea adăugată a fiecărei agenţii existente; invită toate instituţiile relevante ca, în cazul unei evaluări negative a valorii adăugate a unei agenţii, să ia măsurile care se impun, reformulând mandatul agenţiei respective sau închizând-o;

               5.

               având în vedere numărul din ce în ce mai ridicat de agenţii de reglementare, regretă că negocierile privind proiectul de acord instituţional pentru încadrarea acestor agenţii nu s-au încheiat încă şi invită serviciile competente ale Comisiei să ia, împreună cu Curtea de Conturi, toate măsurile pentru ca acest acord să se realizeze rapid;

               6.

               constată că responsabilitatea bugetară a Comisiei presupune legături mai strânse între agenţii şi Comisie; solicită Comisiei şi Consiliului să ia toate măsurile pentru a acorda Comisiei, până la 31 decembrie 2007, o minoritate de blocaj în cadrul organismelor de control ale agenţiilor de reglementare şi să prevadă această minoritate de blocaj chiar de la început în cazul instituirii de noi agenţii;

               7.

               invită Curtea de Conturi să creeze un nou capitol în raportul său anual, consacrat tuturor agenţiilor cărora urmează să li se acorde descărcarea de gestiune în cadrul conturilor Comisiei, pentru a oferi o imagine mai clară a modului în care agenţiile utilizează fondurile UE;

               8.

               reaminteşte principiul conform căruia toate agenţiile comunitare, subvenţionate sau nu, primesc descărcarea de gestiune din partea Parlamentului, chiar şi în cazul în care, în temeiul actului lor constitutiv, intervine o autoritate de descărcare;

               9.

               invită Curtea de Conturi să realizeze audituri de performanţă pentru toate agenţiile şi să prezinte rapoarte în acest sens comisiilor relevante din Parlament, inclusiv Comisiei pentru control bugetar;

               10.

               constată că numărul de agenţii este în continuă creştere şi că, în conformitate cu responsabilitatea politică a Comisiei privind funcţionarea agenţiilor, care depăşeşte simpla asistenţă logistică, este tot mai necesar ca direcţiile generale din cadrul Comisiei care sunt responsabile cu instituirea şi supravegherea agenţiilor să dispună de o abordare comună în ceea ce priveşte agenţiile; consideră că o structură similară cu cea creată de agenţii pentru coordonare între DG implicate ar putea constitui o soluţie pragmatică pentru această abordare comună, la nivelul Comisiei, a tuturor aspectelor legate de agenţii;

               11.

               invită Comisia să amelioreze sprijinul administrativ şi tehnic acordat agenţiilor, ţinând seama de complexitatea crescândă a reglementărilor administrative ale Comunităţii şi de problemele tehnice;

               12.

               constată lipsa unui organism disciplinar în toate agenţiile comunitare şi invită Comisia să ia măsurile necesare pentru instituirea rapidă a unui astfel de mecanism;

               13.

               salută îmbunătăţirile considerabile constatate în coordonarea dintre agenţiile UE, care le permite să soluţioneze probleme recurente şi eficientizează cooperarea cu Comisia şi cu Parlamentul;

               14.

               consideră că instituirea de către mai multe agenţii a unui serviciu comun de asistenţă, care să asigure conformitatea sistemelor informatice de gestiune financiară cu sistemele Comisiei, este o măsură care trebuie dezvoltată şi extinsă;

               15.

               solicită agenţiilor să îmbunătăţească cooperarea dintre ele şi evaluarea comparativă cu actorii din domeniu; îndeamnă Comisia să adopte mijloacele pe care le va considera necesare pentru a ajuta agenţiile să-şi îmbunătăţească imaginea şi să mărească vizibilitatea activităţilor lor;

               16.

               solicită Comisiei să elaboreze o propunere de armonizare a formatului rapoartelor anuale ale agenţiilor şi să dezvolte indicatori de performanţă care să permită o comparaţie între nivelurile lor de eficienţă;

               17.

               invită agenţiile să prezinte, la începutului fiecărui an, indicatori de performanţă pe baza cărora să poată fi evaluate;

               18.

               invită toate agenţiile să utilizeze din ce în ce mai mult obiectivele SMART, ceea ce ar trebui să conducă la o planificare şi o realizare mai realiste a obiectivelor specifice;

               19.

               este de acord cu opinia Curţii de Conturi conform căreia Comisia este, de asemenea, responsabilă pentru gestiunea (financiară) a agenţiilor; îndeamnă, prin urmare, Comisia să supravegheze şi, dacă este cazul, să direcţioneze şi să ajute la gestiunea diferitelor agenţii, în special în ceea ce priveşte aplicarea corespunzătoare a procedurilor de licitaţie, transparenţa procedurilor de recrutare, buna gestiune financiară (subutilizare şi suprabugetare) şi, cel mai important, buna aplicare a normelor privind cadrul de control intern;

               20.

               consideră că programele de activitate ale agenţiilor ar trebui să prezinte contribuţiile acestora în termeni operaţionali şi măsurabili şi că ar trebui să se acorde atenţia cuvenită standardelor de control intern ale Comisiei;

         Aspecte specifice

               21.

               observă că rata de angajare a creditelor înscrise în bugetul aferent exerciţiului financiar 2005 a fost de peste 90 % , iar rata de reportare a rămas ridicată pentru cheltuielile operaţionale (titlul III), la 30 %, în timp ce rata de anulare a creditelor reportate a fost de aproape 15 %; invită agenţia să îşi îmbunătăţească programarea şi să o respecte mai strict; constată că gestionarea bugetului prezintă un număr ridicat de transferuri de credite între liniile bugetare şi consideră că documentaţia justificativă pentru transferurile în cauză nu este adecvată; invită agenţia să garanteze respectarea normelor şi limitelor aplicabile transferurilor;

               22.

               consideră că agenţia reprezintă o sursă de informaţii importante pentru toate instituţiile UE, pentru adoptarea deciziilor politice, pentru comunitatea de afaceri şi pentru publicul larg;

               23.

               constată că sistemul de control intern nu a fost aplicat integral în 2005 şi că consiliul de administraţie nu a adoptat standarde de control intern; deplânge lipsa unei analize a riscurilor şi a unei liste de verificare pentru satisfacerea nevoilor ordonatorilor de credite şi a personalului care efectuează verificări operaţionale; invită agenţia să soluţioneze aceste probleme, în interesul transparenţei şi al eficienţei;

               24.

               constată că dispoziţiile generale de aplicare privind recrutarea personalului agenţiei nu specifică criteriile de respectat şi formalităţile de îndeplinit în diversele etape ale procesului de selecţie a candidaţilor; insistă asupra faptului că deciziile luate în această privinţă trebuie documentate riguros pentru a se asigura transparenţa şi imparţialitatea lor;

               25.

               consideră regretabil faptul că deseori în cadrul procedurilor de achiziţii publice nu au fost furnizate documente justificative pentru evaluările calitative ale ofertelor realizate de către comisia de evaluare; consideră regretabil şi faptul că rapoartele de evaluare au fost semnate doar de ordonatorul de credite responsabil şi nu de toţi membrii comisiei de evaluare a ofertelor; invită agenţia să îşi sporească eforturile pentru elaborarea unor documentaţii corecte pentru procedurile de achiziţii publice;

               26.

               salută faptul că agenţia şi-a îmbunătăţit metodele de comunicare şi că întreprinderile mici şi mijlocii, în special, au făcut apel într-o mai mare măsură la cunoştinţele sale specializate.

      (1)  JO C 266, 31.10.2006, p. 19.

      (2)  JO C 312, 19.12.2006, p. 24.

      (3)  JO L 248, 16.9.2002, p. 1. Regulament modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

      (4)  JO L 216, 20.8.1994, p. 1. Regulament modificat ultima dată prin Regulamentul (CE) nr. 1112/2005 (JO L 184, 15.7.2005, p. 5).

      (5)  JO L 357, 31.12.2002, p. 72.

      (6)  JO L 340, 6.12.2006, p. 96.


title: 2009/320/CE: Decizia Consiliului din 30 martie 2009 de aprobare a Planului general european de management al traficului aerian al proiectului de cercetare privind ATM în contextul cerului unic european (SESAR)

text:
               9.4.2009

               RO

               Jurnalul Oficial al Uniunii Europene

               L 95/41

      DECIZIA CONSILIULUI

   din 30 martie 2009
   de aprobare a Planului general european de management al traficului aerian al proiectului de cercetare privind ATM în contextul cerului unic european (SESAR)
   (2009/320/CE)
   CONSILIUL UNIUNII EUROPENE,
   având în vedere articolul 1 alineatul (2) din Regulamentul (CE) nr. 219/2007 al Consiliului din 27 februarie 2007 privind înființarea unei întreprinderi comune pentru realizarea sistemului european de nouă generație pentru gestionarea traficului aerian (SESAR) (1),
   având în vedere propunerea Comisiei,
   având în vedere Rezoluția Consiliului din 30 martie 2009 privind aprobarea Planului general european de management al traficului aerian al proiectului de cercetare privind ATM în contextul cerului unic european (SESAR),
   întrucât versiunea inițială a Planului general european de management al traficului aerian, rezultat din faza de concepție a proiectului SESAR, cu contribuții importante din partea factorilor implicați din sectorul privat, constituie baza pentru stabilirea programului de lucru al întreprinderii comune SESAR și a fazei de dezvoltare a proiectului SESAR, sub rezerva încheierii unui număr suficient de acorduri de aderare,
   DECIDE:
   Articol unic
   Se aprobă prin prezenta decizie Planul general european de management al traficului aerian al proiectului de cercetare privind ATM în contextul cerului unic european (SESAR).

      Adoptată la Bruxelles, 30 martie 2009.

            Pentru Consiliu

            Președintele

         P. BENDL

      (1)  JO L 64, 2.3.2007, p. 1.


title: Decizia 2012/34/PESC a Consiliului din 23 ianuarie 2012 de numire a președintelui Comitetului militar al Uniunii Europene

text:
               24.1.2012

               RO

               Jurnalul Oficial al Uniunii Europene

               L 19/21

         DECIZIA 2012/34/PESC A CONSILIULUI
   din 23 ianuarie 2012
   de numire a președintelui Comitetului militar al Uniunii Europene
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 240,
   având în vedere Decizia 2001/79/PESC a Consiliului privind înființarea Comitetului Militar al Uniunii Europene (1),
   întrucât:

               (1)

               În conformitate cu articolul 3 alineatul (1) din Decizia 2001/79/PESC, președintele Comitetului militar al Uniunii Europene (denumit în continuare „Comitetul militar”) este desemnat de către Consiliu la recomandarea Comitetului militar întrunit la nivel de șefi de stat major. În conformitate cu articolul 3 alineatul (2) din decizia menționată, mandatul președintelui Comitetului militar este de trei ani, cu excepția cazului în care Consiliul decide altfel.

               (2)

               La 8 decembrie 2008, Consiliul l-a numit pe Generalul Håkan SYRÉN în calitate de președinte al Comitetului militar pentru o perioadă de trei ani începând cu 6 noiembrie 2009 (2).

               (3)

               În cadrul reuniunii sale din 22 noiembrie 2011, Comitetul militar, întrunit la nivel de șefi de stat major, a recomandat ca Generalul Patrick de ROUSIERS să fie numit președinte al Comitetului militar,

         ADOPTĂ PREZENTA DECIZIE:
   Articolul 1
   Generalul Patrick de ROUSIERS este numit președinte al Comitetului militar al Uniunii Europene pentru o perioadă de trei ani începând din 6 noiembrie 2012.
   Articolul 2
   Prezenta decizie intră în vigoare la data adoptării.

      Adoptată la Bruxelles, 23 ianuarie 2012.

            Pentru Consiliu

            Președintele

         C. ASHTON

      (1)  JO L 27, 30.1.2001, p. 4.

      (2)  Decizia 2009/22/CE a Consiliului din 8 decembrie 2008 privind desemnarea președintelui Comitetului militar al Uniunii Europene (JO L 9, 14.1.2009, p. 51).


title: Decizia (UE) 2015/1691 a Parlamentului European din 29 aprilie 2015 privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene aferent exercițiului financiar 2013

text:
               30.9.2015

               RO

               Jurnalul Oficial al Uniunii Europene

               L 255/356

      DECIZIA (UE) 2015/1691 A PARLAMENTULUI EUROPEAN
      din 29 aprilie 2015
      privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene aferent exercițiului financiar 2013
      PARLAMENTUL EUROPEAN,

                  —

                  având în vedere conturile anuale finale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene pentru exercițiul financiar 2013,

                  —

                  având în vedere Raportul Curții de Conturi privind conturile anuale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene pentru exercițiul financiar 2013, însoțit de răspunsurile agenției (1),

                  —

                  având în vedere Declarația de asigurare (2) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2013 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune a Agenției cu privire la execuția bugetului pentru exercițiul financiar 2013 (05304/2015 – C8-0054/2015),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (4), în special articolul 208,

                  —

                  având în vedere Regulamentul (CE) nr. 2007/2004 al Consiliului din 26 octombrie 2004 de instituire a Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene (5), în special articolul 30,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (7), în special articolul 108,

                  —

                  având în vedere articolul 94 și anexa V la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A8-0094/2015),

         1.

            acordă directorului executiv al Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene descărcarea de gestiune pentru execuția bugetului agenției aferent exercițiului financiar 2013;

         2.

            își prezintă observațiile în cadrul rezoluției de mai jos;

         3.

            încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO C 442, 10.12.2014, p. 308.

         (2)  A se vedea nota de subsol 1.

         (3)  JO L 248, 16.9.2002, p. 1.

         (4)  JO L 298, 26.10.2012, p. 1.

         (5)  JO L 349, 25.11.2004, p. 1.

         (6)  JO L 357, 31.12.2002, p. 72.

         (7)  JO L 328, 7.12.2013, p. 42.


title: Decizia BiH/13/2008 a Comitetului Politic și de Securitate din 29 iulie 2008 de modificare a Deciziei BiH/1/2004 privind acceptarea contribuțiilor țărilor terțe la operațiunea militară a Uniunii Europene în Bosnia și Herțegovina și a Deciziei BiH/3/2004 de stabilire a Comitetului Contributorilor pentru operațiunea militară a Uniunii Europene în Bosnia și Herțegovina

text:
               4.9.2008

               RO

               Jurnalul Oficial al Uniunii Europene

               L 237/90

      DECIZIA BiH/13/2008 A COMITETULUI POLITIC ȘI DE SECURITATE

   din 29 iulie 2008
   de modificare a Deciziei BiH/1/2004 privind acceptarea contribuțiilor țărilor terțe la operațiunea militară a Uniunii Europene în Bosnia și Herțegovina și a Deciziei BiH/3/2004 de stabilire a Comitetului Contributorilor pentru operațiunea militară a Uniunii Europene în Bosnia și Herțegovina
   (2008/712/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 25 paragraful al treilea,
   întrucât:

               (1)

               Comitetul Politic și de Securitate a adoptat Decizia BiH/1/2004 (1) la 21 septembrie 2004 și Decizia BiH/3/2004 (2) la 29 septembrie 2004.

               (2)

               Ca urmare a invitațiilor adresate Hondurasului, Guatemalei, El Salvadorului și Republicii Dominicane de a participa la operațiunea ALTHEA, președintele Consiliului Superior al Conferinței Forțelor Armate din America Centrală a transmis, în scrisoarea sa din 2 aprilie 2008, o ofertă de contribuție în numele acestor patru state.

               (3)

               Ca urmare a recomandărilor comandantului operațiunii Uniunii Europene și ale Comitetului Militar al Uniunii Europene (CMUE) referitoare la contribuțiile acestora, contribuțiile Hondurasului, Guatemalei, El Salvadorului și Republicii Dominicane ar trebui acceptate.

               (4)

               Ca urmare a retragerii contribuțiilor Canadei, Marocului, Noii Zeelande și Norvegiei și ca urmare a aderării Bulgariei și României la Uniunea Europeană, trebuie revizuite anexele la Deciziile BiH/1/2004 și BiH/3/2004.

               (5)

               În conformitate cu articolul 6 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la elaborarea și la punerea în aplicare a deciziilor și acțiunilor Uniunii Europene care au implicații în domeniul apărării. În consecință, Danemarca nu participă la finanțarea operațiunii.

               (6)

               La 12 și 13 decembrie 2002, Consiliul European de la Copenhaga a adoptat o declarație prin care se afirmă că acordurile „Berlin plus” și punerea lor în aplicare se aplică numai acelor state membre ale UE care sunt fie membre NATO, fie părți la „Parteneriatul pentru Pace” și care au încheiat, în consecință, acorduri de securitate bilaterale cu NATO,

         DECIDE:
   Articolul 1
   Anexa la Decizia BiH/1/2004 se înlocuiește cu următorul text:

         „ANEXĂ
         LISTA STATELOR TERȚE MENȚIONATE LA ARTICOLUL 1

                     —

                     Albania

                     —

                     Argentina

                     —

                     Chile

                     —

                     Republica Dominicană

                     —

                     El Salvador

                     —

                     Fosta Republică Iugoslavă a Macedoniei

                     —

                     Guatemala

                     —

                     Honduras

                     —

                     Elveția

                     —

                     Turcia”.

   Articolul 2
   Anexa la Decizia BiH/3/2004 se înlocuiește cu următorul text:

         „ANEXĂ
         LISTA STATELOR TERȚE MENȚIONATE LA ARTICOLUL 3 ALINEATUL (1)

                     —

                     Albania

                     —

                     Argentina

                     —

                     Chile

                     —

                     Republica Dominicană

                     —

                     El Salvador

                     —

                     Fosta Republică Iugoslavă a Macedoniei

                     —

                     Guatemala

                     —

                     Honduras

                     —

                     Elveția

                     —

                     Turcia”.

   Articolul 3
   Prezenta decizie intră în vigoare în ziua adoptării sale.

      Adoptată la Bruxelles, 29 iulie 2008.

            Pentru Comitetul Politic și de Securitate

            Președintele

         C. ROGER

      (1)  JO L 324, 27.10.2004, p. 20.

      (2)  JO L 325, 28.10.2004, p. 64.


title: Decizia Comisiei din 26 octombrie 2015 de recunoaștere a Departamentului pentru mediu al guvernului din Nunavut în conformitate cu articolul 3 din Regulamentul de punere în aplicare (UE) 2015/1850 al Comisiei de stabilire a normelor de aplicare a Regulamentului (CE) nr. 1007/2009 al Parlamentului European și al Consiliului privind comerțul cu produse derivate din focă

text:
               27.10.2015

               RO

               Jurnalul Oficial al Uniunii Europene

               C 355/4

         DECIZIA COMISIEI
   din 26 octombrie 2015
   de recunoaștere a Departamentului pentru mediu al guvernului din Nunavut în conformitate cu articolul 3 din Regulamentul de punere în aplicare (UE) 2015/1850 al Comisiei de stabilire a normelor de aplicare a Regulamentului (CE) nr. 1007/2009 al Parlamentului European și al Consiliului privind comerțul cu produse derivate din focă
   (2015/C 355/04)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul de punere în aplicare (UE) 2015/1850 al Comisiei din 13 octombrie 2015 de stabilire a normelor de aplicare a Regulamentului (CE) nr. 1007/2009 al Parlamentului European și al Consiliului privind comerțul cu produse derivate din focă (1), în special articolul 3 alineatul (1),
   întrucât:

               (1)

               Regulamentul (UE) nr. 737/2010 al Comisiei (2) stabilește condițiile în care pot fi introduse pe piața Uniunii produsele derivate din focă pe care populația inuită sau alte populații indigene le obțin prin activități de vânătoare sau în cadrul unui sistem de gestionare a resurselor marine.

               (2)

               Introducerea pe piață a acestor produse trebuie însoțită de un document emis de un organism recunoscut, care atestă îndeplinirea condițiilor stabilite în Regulamentul (UE) nr. 737/2010.

               (3)

               La data de 30 iulie 2015, Comisia a adoptat o decizie (3) prin care recunoaște Departamentul pentru mediu al guvernului din Nunavut, în conformitate cu articolul 6 din Regulamentul (UE) nr. 737/2010.

               (4)

               Regulamentul (UE) 2015/1775 al Parlamentului European și al Consiliului (4) a modificat articolul 3 din Regulamentul (CE) nr. 1007/2009 al Parlamentului European și al Consiliului (5), care prevede condițiile în care pot fi introduse pe piața UE produsele derivate din focă obținute în urma activității de vânătoare practicate de comunitățile inuite sau de alte comunități indigene.

               (5)

               Regulamentul (UE) 2015/1775 a abrogat Regulamentul (UE) nr. 737/2010 începând cu data aplicării Regulamentului de punere în aplicare (UE) 2015/1850.

               (6)

               La data de 12 octombrie 2015, Comisia a primit o cerere, datată 9 octombrie, însoțită de documente justificative, din partea Departamentului pentru mediu al guvernului din Nunavut, prin care se solicită reautorizarea ca organism recunoscut, având în vedere modificările aduse articolului 3 din Regulamentul (CE) nr. 1007/2009.

               (7)

               După evaluarea documentelor justificative de însoțire prezentate în scopul de a se stabili dacă au fost îndeplinite cerințele pentru recunoașterea organismelor în temeiul Regulamentului de punere în aplicare (UE) 2015/1850, în lumina modificărilor aduse articolului 3 din Regulamentul (CE) nr. 1007/2009, Comisia își exprimă satisfacția că Departamentul pentru mediu al guvernului din Nunavut îndeplinește cerințele prevăzute la articolul 3 alineatul (1) literele (b) și (e) din Regulamentul de punere în aplicare (UE) 2015/1850.

               (8)

               Prin urmare, ar trebui să se acorde Departamentului pentru mediu al guvernului din Nunavut recunoașterea solicitată,

         DECIDE:
   Articolul 1
   Departamentul pentru mediu al guvernului din Nunavut este recunoscut în conformitate cu articolul 3 din Regulamentul de punere în aplicare (UE) 2015/1850.
   Articolul 2
   Directorului general al Direcției Generale Mediu îi revine sarcina de a se asigura că solicitantul este informat cu privire la prezenta decizie și că textul prezentei decizii se publică fără întârziere pe site-ul web al Comisiei.

      Adoptată la Bruxelles, 26 octombrie 2015.

            Pentru Comisie

         Karmenu VELLA

            Membru al Comisiei

      (1)  JO L 271, 16.10.2015, p. 1.

      (2)  Regulamentul (UE) nr. 737/2010 al Comisiei din 10 august 2010 de stabilire a normelor de aplicare a Regulamentului (CE) nr. 1007/2009 al Parlamentului European și al Consiliului privind comerțul cu produse derivate din focă (JO L 216, 17.8.2010, p. 1).

      (3)  http://ec.europa.eu/environment/biodiversity/animal_welfare/seals/pdf/c_2015_5253_en.pdf

      (4)  Regulamentul (UE) 2015/1775 al Parlamentului European și al Consiliului din 6 octombrie 2015 de modificare a Regulamentului (CE) nr. 1007/2009 privind comerțul cu produse derivate din focă și de abrogare a Regulamentului (UE) nr. 737/2010 al Comisiei (JO L 262, 7.10.2015, p. 1).

      (5)  Regulamentul (CE) nr. 1007/2009 al Parlamentului European și al Consiliului din 16 septembrie 2009 privind comerțul cu produse derivate din focă (JO L 286, 31.10.2009, p. 36).


title: Decizia Comisiei din 19 octombrie 2015 de instituire a Grupului de experți în materie de monede falsificate pentru politica Comisiei și reglementările privind protecția monedelor euro împotriva falsificării

text:
               20.10.2015

               RO

               Jurnalul Oficial al Uniunii Europene

               C 347/4

         DECIZIA COMISIEI
   din 19 octombrie 2015
   de instituire a Grupului de experți în materie de monede falsificate pentru politica Comisiei și reglementările privind protecția monedelor euro împotriva falsificării
   (2015/C 347/05)
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:

               (1)

               Decizia (UE) 2015/512 a Comisiei (1) prevede că Direcția Generală Afaceri Economice și Financiare (denumită în continuare „direcția generală”) este responsabilă pentru sarcinile legate de pregătirea unor inițiative legislative și de reglementare ale Comisiei având drept scop protecția monedei euro împotriva falsificării și sprijinirea în acest domeniu prin intermediul formării și al asistenței tehnice. Pentru a coordona acțiunile necesare pentru protecția monedelor euro împotriva falsificării, Comisia trebuie să recurgă la competența unor experți reuniți în cadrul unui organism consultativ (2).

               (2)

               Este necesar, așadar, să se instituie un grup de experți în domeniul protecției monedelor euro împotriva falsificării și să se stabilească sarcinile și structura acestuia.

               (3)

               Grupul ar trebui să sprijine Comisia în activitatea de pregătire a legislației sau de definire a politicilor și să furnizeze avize pentru elaborarea măsurilor de punere în aplicare referitoare la protecția monedelor euro împotriva falsificării. De asemenea, grupul ar trebui să stabilească o cooperare între autoritățile publice implicate în protecția monedei euro împotriva falsificării.

               (4)

               Grupul ar trebui să fie compus din experți ai autorităților statelor membre, ai Băncii Centrale Europene (BCE) și ai Europol.

               (5)

               Este necesar să se prevadă norme privind divulgarea de informații de către membrii grupului.

               (6)

               Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului (3). Este oportun să se stabilească o perioadă de aplicare a prezentei decizii. Comisia va examina în timp util oportunitatea unei prelungiri,

         DECIDE:
   Articolul 1
   Obiect
   Se înființează Grupul de experți în materie de monede falsificate (denumit în continuare „GEMF”).
   Articolul 2
   Atribuții
   GEMF are următoarele atribuții:

               (a)

               să sprijine Comisia în vederea elaborării de propuneri legislative, de acte delegate sau de inițiative de politică pentru protecția monedelor euro împotriva falsificării;

               (b)

               să stabilească o cooperare între șefii centrelor naționale de analiză a monedelor („CNAM”) instituite în conformitate cu articolul 5 alineatul (1) din Regulamentul (CE) nr. 1338/2001 al Consiliului (4), Comisie, Centrul Tehnic și Științific European („CTSE”) (5), Banca Centrală Europeană („BCE”) și Europol pentru chestiuni legate de inițiativele de politică și de acțiunile având ca scop crearea unei strategii eficiente de combatere a falsificării;

               (c)

               să furnizeze Comisiei consiliere și cunoștințe de specialitate pentru punerea în aplicare a legislației, a programelor și a politicilor Uniunii, în special în ceea ce privește Regulamentul (UE) nr. 1210/2010 al Parlamentului European și al Consiliului (6);

               (d)

               să facă schimb de experiență și să instituie bune practici pentru protecția monedelor euro împotriva falsificării;

               (e)

               să sensibilizeze autoritățile publice implicate în protecția monedei euro împotriva falsificării cu privire la amenințările iminente și să monitorizeze implementarea măsurilor represive luate în cadrul strategiei de combatere a falsificării;

               (f)

               să promoveze inițiative de formare pentru protecția monedelor euro împotriva falsificării;

               (g)

               să promoveze și să efectueze studii sau să asigure sprijin tehnic pentru a facilita activitățile de detectare a falsificării;

               (h)

               să discute aspecte referitoare la specificațiile tehnice ale monedelor euro falsificate și la elementele de securitate pentru protecția monedelor euro împotriva falsificării.

         Articolul 3
   Consultare
   Comisia poate consulta GEMF cu privire la orice chestiune referitoare la protecția monedelor euro împotriva falsificării.
   Articolul 4
   Componență – numirea membrilor
   (1)   Membrii grupului sunt CNAM ale statelor membre, BCE și Europol.
   (2)   Membrii informează Comisia cu privire la reprezentanții și la supleanții lor desemnați.
   (3)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Funcționare
   (1)   Serviciul competent al Comisiei numește președintele grupului.
   (2)   Cu acordul serviciului competent al Comisiei, GEMF poate înființa subgrupuri pentru a analiza probleme specifice, pe baza unui mandat definit de grup.
   (3)   Reprezentantul Comisiei poate invita experți din afara GEMF având competențe specifice în legătură cu un subiect de pe ordinea de zi să participe ad hoc la activitatea grupului sau a unui subgrup. De asemenea, reprezentantul Comisiei poate acorda statutul de observator unor persoane, unor organizații, astfel cum sunt definite în regula nr. 8 alineatul (3) din regulile orizontale aplicabile grupurilor de experți (7), precum și unor țări candidate.
   (4)   Membrii GEMF și reprezentanții acestora, precum și experții și observatorii invitați, trebuie să respecte obligațiile privind secretul profesional prevăzute în tratate și în normele de punere în aplicare a acestora, precum și normele de securitate ale Comisiei privind protecția informațiilor clasificate ale UE, prevăzute în Deciziile (UE, Euratom) 2015/443 (8) și (UE, Euratom) 2015/444 (9) ale Comisiei. În caz de nerespectare a acestor obligații, Comisia poate lua toate măsurile care se impun.
   (5)   Reuniunile GEMF au loc la sediul Comisiei, cu excepția reuniunilor subgrupurilor, care pot fi organizate și în afara sediilor Comisiei. Comisia asigură serviciile de secretariat.
   (6)   GEMF își adoptă propriul regulament de procedură pe baza regulamentului de procedură standard pentru grupurile de experți.
   (7)   Comisia publică toate documentele relevante referitoare la activitățile desfășurate de GEMF, inclusiv ordinile de zi, procesele-verbale și contribuțiile participanților, fie prin includerea acestora în registrul grupurilor de experți și al altor entități similare al Comisiei, fie prin publicarea în registrul respectiv a unui link către un site pe care pot fi consultate aceste documente. Documentele relevante nu se publică în cazurile în care divulgarea unui document este de natură să aducă atingere protecției unui interes public sau privat, în sensul articolului 4 din Regulamentul (CE) nr. 1049/2001 al Parlamentului European și al Consiliului (10).
   Articolul 6
   Cheltuieli aferente reuniunilor
   (1)   Participanții la activitățile GEMF și ale subgrupurilor acestuia nu sunt remunerați pentru serviciile pe care le prestează.
   (2)   Cheltuielile de călătorie ale participanților la activitățile GEMF se rambursează de către Comisie în conformitate cu dispozițiile în vigoare în cadrul Comisiei. Cheltuielile de călătorie și de ședere se rambursează, în același mod, pentru membrii subgrupurilor.
   (3)   Cheltuielile menționate la alineatul (2) se rambursează în limitele creditelor disponibile alocate în cadrul procedurii anuale de alocare a resurselor.
   Articolul 7
   Aplicabilitate
   Prezenta decizie se aplică de la data adoptării până la 31 decembrie 2025.

      Adoptată la Bruxelles, 19 octombrie 2015.

            Pentru Comisie

         Pierre MOSCOVICI

            Membru al Comisiei

      (1)  Decizia (UE) 2015/512 a Comisiei din 25 martie 2015 de modificare a Deciziei 1999/352/CE, CECO, Euratom de instituire a Oficiului European de Luptă Antifraudă (JO L 81, 26.3.2015, p. 4).

      (2)  În conformitate cu articolul 4 din Decizia 2005/37/CE a Comisiei din 29 octombrie 2004 privind înființarea Centrului Tehnic și Științific European (CTSE), Comisia coordonează acțiunile necesare pentru protecția monedelor euro împotriva falsificării prin reuniuni periodice ale experților în materia falsificării de monede (JO L 19, 21.1.2005, p. 73).

      (3)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

      (4)  Regulamentul (CE) nr. 1338/2001 al Consiliului din 28 iunie 2001 de definire a măsurilor necesare protecției monedei euro împotriva falsificării (JO L 181, 4.7.2001, p. 6).

      (5)  Decizia 2003/861/CE a Consiliului din 8 decembrie 2003 privind analiza și cooperarea cu privire la monedele euro falsificate (JO L 325, 12.12.2003, p. 44).

      (6)  Regulamentul (UE) nr. 1210/2010 al Parlamentului European și al Consiliului din 15 decembrie 2010 privind autentificarea monedelor euro și procesarea monedelor euro improprii circulației (JO L 339, 22.12.2010, p. 1).

      (7)  C(2010) 7649 final.

      (8)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).

      (9)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).

      (10)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 45).


title: 2011/594/UE: Decizia Parlamentului European din 10 mai 2011 privind descărcarea de gestiune pentru execuția bugetului Agenției Europene pentru Sănătate și Securitate în Muncă aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/201

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Agenției Europene pentru Sănătate și Securitate în Muncă aferent exercițiului financiar 2009
   (2011/594/UE)
   PARLAMENTUL EUROPEAN,
   având în vedere conturile anuale finale ale Agenției Europene pentru Sănătate și Securitate în Muncă pentru exercițiul financiar 2009,
   având în vedere Raportul Curții de Conturi privind conturile anuale ale Agenției Europene pentru Sănătate și Securitate în Muncă pentru exercițiul financiar 2009 (1), însoțit de răspunsurile Agenției,
   având în vedere Recomandarea Consiliului din 15 februarie 2011 (05892/2011 – C7-0052/2011),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 2062/94 al Consiliului din 18 iulie 1994 privind înființarea Agenției Europene pentru Sănătate și Securitate în Muncă (3), în special articolul 14,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0104/2011),

               1.

               acordă directorului Agenției Europene pentru Sănătate și Securitate în Muncă descărcarea de gestiune pentru execuția bugetului Agenției aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Agenției Europene pentru Sănătate și Securitate în Muncă, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 46.

      (2)  JO L 248, 16.9.2002, p. 1.

      (3)  JO L 216, 20.8.1994, p. 1.

      (4)  JO L 357, 31.12.2002, p. 72.
    ---documentbreak---

               27.9.2011

               RO

               Jurnalul Oficial al Uniunii Europene

               L 250/202

         REZOLUȚIA PARLAMENTULUI EUROPEAN
   din 10 mai 2011
   conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Sănătate și Securitate în Muncă aferent exercițiului financiar 2009
   PARLAMENTUL EUROPEAN,
   având în vedere conturile anuale finale ale Agenției Europene pentru Sănătate și Securitate în Muncă pentru exercițiul financiar 2009,
   având în vedere Raportul Curții de Conturi privind conturile anuale ale Agenției Europene pentru Sănătate și Securitate în Muncă pentru exercițiul financiar 2009, însoțit de răspunsurile Agenției (1),
   având în vedere Recomandarea Consiliului din 15 februarie 2011 (05892/2011 – C7-0052/2011),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 2062/94 al Consiliului din 18 iulie 1994 privind înființarea Agenției Europene pentru Sănătate și Securitate în Muncă (3), în special articolul 14,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0104/2011),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2009 și cu privire la legalitatea și regularitatea operațiunilor subiacente;

               B.

               întrucât, la 5 mai 2010, Parlamentul a acordat directorului Agenției Europene pentru Sănătate și Securitate în Muncă descărcarea de gestiune pentru execuția bugetului Agenției aferent exercițiului financiar 2008 (5), iar în rezoluția sa care însoțea decizia de descărcare de gestiune a atras atenția, inter alia, asupra faptului că:

                           —

                           Agenția a reportat 3 400 000 EUR (44 % din creditele de funcționare), dintre care aproximativ 1 000 000 EUR vizau angajamente care se refereau în totalitate la exercițiul financiar 2009;

                           —

                           Curtea de Conturi a identificat nereguli în privința unei proceduri de achiziții publice (utilizarea unui contract-cadru în pofida depășirii valorii maxime);

               C.

               întrucât bugetul Agenției pentru exercițiul financiar 2009 s-a ridicat la 15 100 000 EUR, ceea ce reprezintă o majorare cu 0,6 % față de exercițiul financiar 2008,

      Performanță

               1.

               solicită din nou Agenției să prezinte, în tabelul care trebuie anexat la viitorul raport al Curții de Conturi, o comparație între operațiunile realizate în exercițiul financiar care face obiectul descărcării de gestiune și cele realizate în exercițiul financiar precedent pentru a permite autorității care acordă descărcarea de gestiune să evalueze mai bine performanțele Agenției de la un exercițiu la altul;

               2.

               salută inițiativa Agenției de a lansa „previziuni” privind siguranța inovațiilor tehnologice din „locurile de muncă ecologice” și impactul lor asupra sănătății până în 2020; remarcă, de asemenea, faptul că au fost colectate date privind siguranța și sănătatea femeilor la locul de muncă;

      Guvernanța Agenției

               3.

               constată că, în cazul Agenției, costurile de guvernanță se ridică la 1,35 % din buget, deoarece Agenția are un consiliu de administrație format din 84 de membri și un personal format din 64 de membri (cifre referitoare la exercițiul financiar 2008); reamintește că acest lucru reflectă dispozițiile din Regulamentul (CE) nr. 2062/94 de instituire a Agenției, care își propune să asigure o prezență tripartită incluzând partenerii sociali în consiliul de administrație; remarcă faptul că, în practică, activitatea de zi cu zi a Agenției este condusă de Biroul compus din 11 membri, numiți de consiliul de administrație;

      Reportarea creditelor

               4.

               se arată îngrijorat că Curtea de Conturi a raportat și în 2009 reportări de 3 500 000 EUR (47 % din angajamentele asumate) în privința activităților operaționale (titlul III) către exercițiul financiar 2010; subliniază că această situație indică întârzieri în realizarea activităților Agenției și contravine principiului bugetar al anualității; recunoaște că acest lucru se datorează parțial caracterului multianual al proiectelor importante; ia act, cu toate acestea, de faptul că, la începutul lui 2010, Agenția a instituit un mecanism de raportare lunară pentru a monitoriza realizarea activităților prevăzute în programul său anual de lucru și aspectele bugetare corespondente;

               5.

               invită Agenția să reducă rata crescută a anulărilor și să informeze autoritatea care acordă descărcarea de gestiune cu privire la măsurile luate; salută promisiunea Agenției de a acorda o atenție specială angajamentelor nerealizate la sfârșitul anului în vederea dezangajării sumelor care nu sunt necesare pentru acoperirea obligațiilor financiare și legale ulterioare;

      Audit intern

               6.

               salută inițiativa Agenției de a furniza autorității care acordă descărcarea de gestiune raportul anual de audit intern asupra Agenției realizat de Serviciului de Audit Intern (IAS); consideră că acest lucru este un semn de transparență și un exemplu de bune practici care ar trebui urmat de toate celelalte agenții;

               7.

               felicită Agenția pentru progresul considerabil realizat în acest sens; ia act de faptul că toate recomandările „foarte importante” adresate Agenției de IAS au fost aplicate în mod adecvat și închise, cu excepția recomandării privind validarea sistemelor contabile, care a fost reclasificată ca „importantă” ca urmare a faptului că a fost parțial pusă în aplicare; solicită, prin urmare, contabilului-șef al Agenției să descrie metodologia de validare a sistemului său contabil; sprijină ideea de a dezvolta cooperarea cu rețeaua existentă a contabililor agențiilor pentru a elabora cerințe și o metodologie comune pentru validarea sistemelor contabile din agenții;

               8.

               încurajează Agenția să revizuiască listele de verificare astfel încât să corespundă caracteristicilor specifice diverselor tranzacții financiare și să le pună la dispoziția întregului personal;

               9.

               solicită, în plus, Agenției să își finalizeze/actualizeze procedurile de documentare; invită, în special, Agenția să elaboreze o listă completă a principalelor procese care să corespundă procedurilor impuse și să actualizeze sistematic această listă;

      Rolul coordonatorului rețelei de agenții

               10.

               felicită Agenția pentru activitatea sa eficace în calitate de coordonator al rețelei de agenții în procedura de descărcare de gestiune 2009;

               11.

               face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2011 (6) referitoare la performanțele, gestiunea financiară și controlul agențiilor.

      (1)  JO C 338, 14.12.2010, p. 46.

      (2)  JO L 248, 16.9.2002, p. 1.

      (3)  JO L 216, 20.8.1994, p. 1.

      (4)  JO L 357, 31.12.2002, p. 72.

      (5)  JO L 252, 25.9.2010, p. 187.

      (6)  Texte adoptate, P7_TA(2011)0163 (a se vedea pagina 269 din prezentul Jurnal Oficial).


title: Decizia Comisiei din 2 iulie 2014 de actualizare a anexei A la Acordul monetar dintre Uniunea Europeană și Principatul Monaco

text:
               5.7.2014

               RO

               Jurnalul Oficial al Uniunii Europene

               C 211/3

         DECIZIA COMISIEI
   din 2 iulie 2014
   de actualizare a anexei A la Acordul monetar dintre Uniunea Europeană și Principatul Monaco
   (2014/C 211/04)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Acordul monetar din 29 noiembrie 2011 dintre Uniunea Europeană și Principatul Monaco, în special articolul 11 alineatul (3),
   întrucât:

               (1)

               Articolul 11 alineatul (2) din Acordul monetar dintre Uniunea Europeană și Principatul Monaco (denumit în continuare „acordul monetar”) prevede ca Principatul Monaco să aplice dispozițiile adoptate de Franța pentru transpunerea actelor Uniunii referitoare la activitatea și controlul instituțiilor de credit și la prevenirea riscurilor sistemice în sistemele de plăți și în sistemele de decontare și de livrare a titlurilor de valoare, care figurează în anexa A.

               (2)

               Actualizarea anexei A se realizează în conformitate cu articolul 11 alineatul (3) din acordul monetar, care prevede că anexa A trebuie actualizată de Comisie când apare o modificare a textelor în cauză și de fiecare dată când un text nou este adoptat de Uniunea Europeană.

               (3)

               Recent, s-au adoptat paisprezece acte juridice referitoare la activitatea și reglementarea prudențială a instituțiilor de credit și la prevenirea riscurilor sistemice în sistemele de plăți și în sistemele de decontare a operațiunilor cu instrumente financiare și, prin urmare, ar trebui adăugate la anexă:

                           1.

                           Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE; cu toate acestea, dispozițiile titlului V din Directiva 2013/36/UE nu ar trebui adăugate la anexă, deoarece principiul libertății de stabilire și al libertății de a presta servicii nu se aplică în Principatul Monaco;

                           2.

                           Directiva 2011/89/UE a Parlamentului European și a Consiliului din 16 noiembrie 2011 de modificare a Directivelor 98/78/CE, 2002/87/CE, 2006/48/CE și 2009/138/CE în ceea ce privește supravegherea suplimentară a entităților financiare care aparțin unui conglomerat financiar;

                           3.

                           Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012;

                           4.

                           Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții;

                           5.

                           Regulamentul delegat (UE) nr. 1003/2013 al Comisiei din 12 iulie 2013 de completare a Regulamentului (UE) nr. 648/2012 al Parlamentului European și al Consiliului cu privire la taxele aplicate registrelor centrale de tranzacții de Autoritatea europeană pentru valori mobiliare și piețe;

                           6.

                           Regulamentul delegat (UE) nr. 148/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții în ceea ce privește standardele tehnice de reglementare privind detaliile minime ale datelor care trebuie raportate registrelor centrale de tranzacții;

                           7.

                           Regulamentul delegat (UE) nr. 149/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului în ceea ce privește standardele tehnice de reglementare referitoare la dispozițiile în materie de compensare indirectă, obligația de compensare, registrul public, accesul la un loc de tranzacționare, contrapărțile nefinanciare și tehnicile de atenuare a riscurilor pentru contractele derivate extrabursiere care nu sunt compensate prin CPC;

                           8.

                           Regulamentul delegat (UE) nr. 150/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții în ceea ce privește standarde tehnice de reglementare în care se precizează detaliile cererii de înregistrare ca registru central de tranzacții;

                           9.

                           Regulamentul delegat (UE) nr. 151/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții, în ceea ce privește standarde tehnice de reglementare care să precizeze datele care urmează să fie publicate și puse la dispoziție de registrele centrale de tranzacții și standarde operaționale pentru agregarea, compararea și accesarea datelor;

                           10.

                           Regulamentul delegat (UE) nr. 152/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului în ceea ce privește standardele tehnice de reglementare privind cerințele de capital pentru contrapărțile centrale;

                           11.

                           Regulamentul delegat (UE) nr. 153/2013 al Comisiei din 19 decembrie 2012 privind completarea Regulamentului (UE) nr. 648/2012 al Parlamentului European și al Consiliului, în ceea ce privește standarde tehnice de reglementare privind cerințele pentru contrapărțile centrale;

                           12.

                           Regulamentul de punere în aplicare (UE) nr. 1247/2012 al Comisiei din 19 decembrie 2012 de stabilire a unor standarde tehnice de punere în aplicare în ceea ce privește formatul și frecvența rapoartelor de tranzacție transmise către registrele centrale de tranzacții în conformitate cu Regulamentul (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții;

                           13.

                           Regulamentul de punere în aplicare (UE) nr. 1248/2012 al Comisiei din 19 decembrie 2012 de stabilire a unor standarde tehnice de punere în aplicare în ceea ce privește formatul cererilor de înregistrare a registrelor centrale de tranzacții în conformitate cu Regulamentul (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții;

                           14.

                           Regulamentul de punere în aplicare (UE) nr. 1249/2012 al Comisiei din 19 decembrie 2012 de stabilire a standardelor tehnice de punere în aplicare în ceea ce privește formatul evidențelor care trebuie păstrate de contrapărțile centrale în conformitate cu Regulamentul (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții.

               (4)

               Două acte juridice ar trebui eliminate din anexă, deoarece au fost abrogate prin Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (1):

                           1.

                           Directiva 2006/49/CE a Parlamentului European și a Consiliului din 14 iunie 2006 privind rata de adecvare a capitalului întreprinderilor de investiții și al instituțiilor de credit (reformare);

                           2.

                           Directiva 2006/48/CE a Parlamentului European și a Consiliului din 14 iunie 2006 privind inițierea și exercitarea activității instituțiilor de credit (reformare).

               (5)

               Excepția de la aplicarea titlului III din Directiva 2009/110/CE a Parlamentului European și a Consiliului (2) ar trebui eliminată, întrucât dispozițiile privind emiterea și răscumpărarea monedei electronice se aplică în cazul Principatului Monaco.

               (6)

               Prin urmare, anexa A la acordul monetar ar trebui modificată în consecință,

         ADOPTĂ PREZENTA DECIZIE:
   Articol unic
   Anexa A la Acordul monetar dintre Uniunea Europeană și Principatul Monaco se înlocuiește cu anexa la prezenta decizie.

      Prezenta decizie intră în vigoare în ziua următoare datei publicării în Jurnalul Oficial al Uniunii Europene.
      Adoptată la Bruxelles, 2 iulie 2014.

            Pentru Comisie

            Președintele

         José Manuel BARROSO

      (1)  JO L 176, 27.6.2013, p. 338.

      (2)  JO L 267, 10.10.2009, p. 7.

      ANEXĂ

         Legislația financiar-bancară

      Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176, 27.6.2013, p. 338), cu excepția titlului V.
      Directiva 86/635/CEE a Consiliului din 8 decembrie 1986 privind conturile anuale și conturile consolidate ale băncilor și ale altor instituții financiare: în ceea ce privește prevederile aplicabile instituțiilor de credit (JO L 372, 31.12.1986, p. 1).

         Modificată prin:

      Directiva 2001/65/CE a Parlamentului European și a Consiliului din 27 septembrie 2001 de modificare a Directivelor 78/660/CEE, 83/349/CEE și 86/635/CEE în ceea ce privește normele de evaluare aplicabile conturilor anuale și conturilor consolidate ale anumitor forme de societăți comerciale, precum și ale băncilor și ale altor instituții financiare (JO L 283, 27.10.2001, p. 28).
      Directiva 2003/51/CE a Parlamentului European și a Consiliului din 18 iunie 2003 de modificare a Directivelor 78/660/CEE, 83/349/CEE, 86/635/CEE și 91/674/CEE ale Consiliului privind conturile anuale și conturile consolidate ale anumitor forme de societăți, ale băncilor și ale altor instituții financiare și ale întreprinderilor de asigurare (JO L 178, 17.7.2003, p. 16).
      Directiva 2006/46/CE a Parlamentului European și a Consiliului din 14 iunie 2006 de modificare a Directivei 78/660/CEE a Consiliului privind conturile anuale ale anumitor forme de societăți comerciale, a Directivei 83/349/CEE a Consiliului privind conturile consolidate, a Directivei 86/635/CEE a Consiliului privind conturile anuale și conturile consolidate ale băncilor și ale altor instituții financiare și a Directivei 91/674/CEE a Consiliului privind situațiile financiare anuale și situațiile financiare consolidate ale întreprinderilor de asigurare (JO L 224, 16.8.2006, p. 1).
      Directiva 89/117/CEE a Consiliului din 13 februarie 1989 privind obligațiile în materie de publicare a documentelor contabile anuale ale sucursalelor, stabilite într-un stat membru, ale instituțiilor de credit și instituțiilor financiare cu sediul social în afara statului membru respectiv (JO L 44, 16.2.1989, p. 40).
      Directiva 94/19/CE a Parlamentului European și a Consiliului din 30 mai 1994 privind sistemele de garantare a depozitelor (JO L 135, 31.5.1994, p. 5).

         Modificată prin:

      Directiva 2005/1/CE a Parlamentului European și a Consiliului din 9 martie 2005 de modificare a Directivelor 73/239/CEE, 85/611/CEE, 91/675/CEE, 92/49/CEE și 93/6/CEE ale Consiliului, precum și a Directivelor 94/19/CE, 98/78/CE, 2000/12/CE, 2001/34/CE, 2002/83/CE și 2002/87/CE, în scopul instituirii unei noi structuri de organizare pentru comitetele competente din domeniul serviciilor financiare (JO L 79, 24.3.2005, p. 9).
      Directiva 2009/14/CE a Parlamentului European și a Consiliului din 11 martie 2009 de modificare a Directivei 94/19/CE privind sistemele de garantare a depozitelor, în ceea ce privește plafonul de garantare și termenul de plată a compensațiilor (JO L 68, 13.3.2009, p. 3).
      Directiva 98/26/CE a Parlamentului European și a Consiliului din 19 mai 1998 privind caracterul definitiv al decontării în sistemele de plăți și de decontare a titlurilor de valoare (JO L 166, 11.6.1998, p. 45).

         Modificată prin:

      Directiva 2009/44/CE a Parlamentului European și a Consiliului din 6 mai 2009 de modificare a Directivei 98/26/CE privind caracterul definitiv al decontării în sistemele de plăți și de decontare a titlurilor de valoare și a Directivei 2002/47/CE privind contractele de garanție financiară în ceea ce privește sistemele legate și creanțele private (JO L 146, 10.6.2009, p. 37).
      Directiva 2010/78/UE a Parlamentului European și a Consiliului din 24 noiembrie 2010 de modificare a Directivelor 98/26/CE, 2002/87/CE, 2003/6/CE, 2003/41/CE, 2003/71/CE, 2004/39/CE, 2004/109/CE, 2005/60/CE, 2006/48/CE, 2006/49/CE și 2009/65/CE cu privire la competențele Autorității europene de supraveghere (Autoritatea bancară europeană), ale Autorității europene de supraveghere (Autoritatea europeană pentru asigurări și pensii ocupaționale) și ale Autorității europene de supraveghere (Autoritatea europeană pentru valori mobiliare și piețe) (JO L 331, 15.12.2010, p. 120).
      Directiva 2001/24/CE a Parlamentului European și a Consiliului din 4 aprilie 2001 privind reorganizarea și lichidarea instituțiilor de credit (JO L 125, 5.5.2001, p. 15).
      Directiva 2002/47/CE a Parlamentului European și a Consiliului din 6 iunie 2002 privind contractele de garanție financiară (JO L 168, 27.6.2002, p. 43).

         Modificată prin:

      Directiva 2009/44/CE a Parlamentului European și a Consiliului din 6 mai 2009 de modificare a Directivei 98/26/CE privind caracterul definitiv al decontării în sistemele de plăți și de decontare a titlurilor de valoare și a Directivei 2002/47/CE privind contractele de garanție financiară în ceea ce privește sistemele legate și creanțele private (JO L 146, 10.6.2009, p. 37).
      Directiva 2002/87/CE a Parlamentului European și a Consiliului din 16 decembrie 2002 privind supravegherea suplimentară a instituțiilor de credit, a întreprinderilor de asigurare și a întreprinderilor de investiții care aparțin unui conglomerat financiar și de modificare a Directivelor 73/239/CEE, 79/267/CEE, 92/49/CEE, 92/96/CEE, 93/6/CEE și 93/22/CEE ale Consiliului și a Directivelor 98/78/CE și 2000/12/CE ale Parlamentului European și ale Consiliului (JO L 35, 11.2.2003, p. 1).

         Modificată prin:

      Directiva 2005/1/CE a Parlamentului European și a Consiliului din 9 martie 2005 de modificare a Directivelor 73/239/CEE, 85/611/CEE, 91/675/CEE, 92/49/CEE și 93/6/CEE ale Consiliului, precum și a Directivelor 94/19/CE, 98/78/CE, 2000/12/CE, 2001/34/CE, 2002/83/CE și 2002/87/CE, în scopul instituirii unei noi structuri de organizare pentru comitetele competente din domeniul serviciilor financiare (JO L 79, 24.3.2005, p. 9).
      Directiva 2008/25/CE a Parlamentului European și a Consiliului din 11 martie 2008 de modificare a Directivei 2002/87/CE privind supravegherea suplimentară a instituțiilor de credit, a societăților de asigurări și a firmelor de investiții care aparțin unui conglomerat financiar, în ceea ce privește competențele de executare conferite Comisiei (JO L 81, 20.3.2008, p. 40).
      Directiva 2010/78/UE a Parlamentului European și a Consiliului din 24 noiembrie 2010 de modificare a Directivelor 98/26/CE, 2002/87/CE, 2003/6/CE, 2003/41/CE, 2003/71/CE, 2004/39/CE, 2004/109/CE, 2005/60/CE, 2006/48/CE, 2006/49/CE și 2009/65/CE cu privire la competențele Autorității europene de supraveghere (Autoritatea bancară europeană), ale Autorității europene de supraveghere (Autoritatea europeană pentru asigurări și pensii ocupaționale) și ale Autorității europene de supraveghere (Autoritatea europeană pentru valori mobiliare și piețe) (JO L 331, 15.12.2010, p. 120).
      Directiva 2011/89/UE a Parlamentului European și a Consiliului din 16 noiembrie 2011 de modificare a Directivelor 98/78/CE, 2002/87/CE, 2006/48/CE și 2009/138/CE în ceea ce privește supravegherea suplimentară a entităților financiare care aparțin unui conglomerat financiar (JO L 326, 8.12.2011, p. 113).
      Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului, pentru dispozițiile aplicabile instituțiilor de credit și cu excepția articolelor 15, 31-33 și a titlului III (JO L 145, 30.4.2004, p. 1 – Rectificare în JO L 45, 16.2.2005, p. 18).

         Modificată prin:

      Directiva 2006/31/CE a Parlamentului European și a Consiliului din 5 aprilie 2006 de modificare a Directivei 2004/39/CE privind piețele instrumentelor financiare, în ceea ce privește anumite termene-limită (JO L 114, 27.4.2006, p. 60).
      Directiva 2007/44/CE a Parlamentului European și a Consiliului din 5 septembrie 2007 de modificare a Directivei 92/49/CEE a Consiliului și a Directivelor 2002/83/CE, 2004/39/CE, 2005/68/CE și 2006/48/CE în ceea ce privește normele de procedură și criteriile de evaluare aplicabile evaluării prudențiale a achizițiilor și majorărilor de participații în sectorul financiar (JO L 247, 21.9.2007, p. 1).
      Directiva 2008/10/CE a Parlamentului European și a Consiliului din 11 martie 2008 de modificare a Directivei 2004/39/CE privind piețele instrumentelor financiare, în ceea ce privește competențele de executare conferite Comisiei (JO L 76, 19.3.2008, p. 33).
      Directiva 2010/78/UE a Parlamentului European și a Consiliului din 24 noiembrie 2010 de modificare a Directivelor 98/26/CE, 2002/87/CE, 2003/6/CE, 2003/41/CE, 2003/71/CE, 2004/39/CE, 2004/109/CE, 2005/60/CE, 2006/48/CE, 2006/49/CE și 2009/65/CE cu privire la competențele Autorității europene de supraveghere (Autoritatea bancară europeană), ale Autorității europene de supraveghere (Autoritatea europeană pentru asigurări și pensii ocupaționale) și ale Autorității europene de supraveghere (Autoritatea europeană pentru valori mobiliare și piețe) (JO L 331, 15.12.2010, p. 120).

         Completată prin:

      Regulamentul (CE) nr. 1287/2006 al Comisiei din 10 august 2006 de punere în aplicare a Directivei 2004/39/CE a Parlamentului European și a Consiliului privind obligațiile întreprinderilor de investiții de păstrare a evidenței și înregistrărilor, raportarea tranzacțiilor, transparența pieței, admiterea de instrumente financiare în tranzacții și definiția termenilor în sensul directivei în cauză (JO L 241, 2.9.2006, p. 1).
      Directiva 2006/73/CE a Comisiei din 10 august 2006 de punere în aplicare a Directivei 2004/39/CE a Parlamentului European și a Consiliului privind cerințele organizatorice și condițiile de funcționare ale întreprinderilor de investiții și termenii definiți în sensul directivei menționate (JO L 241, 2.9.2006, p. 26).
      Directiva 2009/110/CE a Parlamentului European și a Consiliului din 16 septembrie 2009 privind accesul la activitate, desfășurarea și supravegherea prudențială a activității instituțiilor emitente de monedă electronică, de modificare a Directivelor 2005/60/CE și 2006/48/CE și de abrogare a Directivei 2000/46/CE (JO L 267, 10.10.2009, p. 7).
      Directiva 2007/64/CE a Parlamentului European și a Consiliului din 13 noiembrie 2007 privind serviciile de plată în cadrul pieței interne, de modificare a Directivelor 97/7/CE, 2002/65/CE, 2005/60/CE și 2006/48/CE și de abrogare a Directivei 97/5/CE: în ceea ce privește prevederile de la titlurile I și II ale Directivei 2007/64/CE (JO L 319, 5.12.2007, p. 1 – Rectificare în JO L 187, 18.7.2009, p. 5).

         Modificată prin:

      Directiva 2009/111/CE a Parlamentului European și a Consiliului din 16 septembrie 2009 de modificare a Directivelor 2006/48/CE, 2006/49/CE și 2007/64/CE în ceea ce privește băncile afiliate instituțiilor centrale, anumite elemente ale fondurilor proprii, expunerile mari, reglementările privind supravegherea, precum și gestionarea crizelor (JO L 302, 17.11.2009, p. 97).
      Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).
      Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (JO L 176, 27.6.2013, p. 1).
      Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (JO L 201, 27.7.2012, p. 1).

         Completat prin:

      Regulamentul delegat (UE) nr. 1003/2013 al Comisiei din 12 iulie 2013 de completare a Regulamentului (UE) nr. 648/2012 al Parlamentului European și al Consiliului cu privire la taxele aplicate registrelor centrale de tranzacții de Autoritatea europeană pentru valori mobiliare și piețe (JO L 279, 19.10.2013, p. 4).
      Regulamentul delegat (UE) nr. 148/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții în ceea ce privește standardele tehnice de reglementare privind detaliile minime ale datelor care trebuie raportate registrelor centrale de tranzacții (JO L 52, 23.2.2013, p. 1).
      Regulamentul delegat (UE) nr. 149/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului în ceea ce privește standardele tehnice de reglementare referitoare la dispozițiile în materie de compensare indirectă, obligația de compensare, registrul public, accesul la un loc de tranzacționare, contrapărțile nefinanciare și tehnicile de atenuare a riscurilor pentru contractele derivate extrabursiere care nu sunt compensate prin CPC (JO L 52, 23.2.2013, p. 11).
      Regulamentul delegat (UE) nr. 150/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții în ceea ce privește standarde tehnice de reglementare în care se precizează detaliile cererii de înregistrare ca registru central de tranzacții (JO L 52, 23.2.2013, p. 25).
      Regulamentul delegat (UE) nr. 151/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții, în ceea ce privește standarde tehnice de reglementare care să precizeze datele care urmează să fie publicate și puse la dispoziție de registrele centrale de tranzacții și standarde operaționale pentru agregarea, compararea și accesarea datelor (JO L 52, 23.2.2013, p. 33).
      Regulamentul delegat (UE) nr. 152/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului în ceea ce privește standardele tehnice de reglementare privind cerințele de capital pentru contrapărțile centrale (JO L 52, 23.2.2013, p. 37).
      Regulamentul delegat (UE) nr. 153/2013 al Comisiei din 19 decembrie 2012 privind completarea Regulamentului (UE) nr. 648/2012 al Parlamentului European și al Consiliului, în ceea ce privește standarde tehnice de reglementare privind cerințele pentru contrapărțile centrale (JO L 52, 23.2.2013, p. 41).
      Regulamentul de punere în aplicare (UE) nr. 1247/2012 al Comisiei din 19 decembrie 2012 de stabilire a unor standarde tehnice de punere în aplicare în ceea ce privește formatul și frecvența rapoartelor de tranzacție transmise către registrele centrale de tranzacții în conformitate cu Regulamentul (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții (JO L 352, 21.12.2012, p. 20).
      Regulamentul de punere în aplicare (UE) nr. 1248/2012 al Comisiei din 19 decembrie 2012 de stabilire a unor standarde tehnice de punere în aplicare în ceea ce privește formatul cererilor de înregistrare a registrelor centrale de tranzacții în conformitate cu Regulamentul (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții (JO L 352, 21.12.2012, p. 30).
      Regulamentul de punere în aplicare (UE) nr. 1249/2012 al Comisiei din 19 decembrie 2012 de stabilire a standardelor tehnice de punere în aplicare în ceea ce privește formatul evidențelor care trebuie păstrate de contrapărțile centrale în conformitate cu Regulamentul (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții (JO L 352, 21.12.2012, p. 32).


title: Decizia (PESC) 2015/173 a Comitetului politic și de securitate din 3 februarie 2015 privind numirea comandantului misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia) și de abrogare a Deciziei EUTM Somalia/1/2013 (EUTM Somalia/1/2015)

text:
               5.2.2015

               RO

               Jurnalul Oficial al Uniunii Europene

               L 29/14

         DECIZIA (PESC) 2015/173 A COMITETULUI POLITIC ȘI DE SECURITATE
   din 3 februarie 2015
   privind numirea comandantului misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia) și de abrogare a Deciziei EUTM Somalia/1/2013 (EUTM Somalia/1/2015)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2010/96/PESC a Consiliului din 15 februarie 2010 privind o misiune militară a Uniunii Europene pentru a contribui la instruirea forțelor de securitate somaleze (1), în special articolul 5,
   întrucât:

               (1)

               În temeiul articolului 5 alineatul (1) din Decizia 2010/96/PESC, Consiliul a autorizat Comitetul politic și de securitate (COPS), în conformitate cu articolul 38 din Tratatul privind Uniunea Europeană, să adopte deciziile corespunzătoare referitoare la controlul politic și la conducerea strategică a misiunii EUTM Somalia, inclusiv deciziile privind numirea comandantului misiunii UE.

               (2)

               La 17 decembrie 2013, COPS a adoptat Decizia EUTM Somalia/1/2013 (2) de numire a generalului de brigadă Massimo MINGIARDI în calitate de comandant de misiune UE pentru EUTM Somalia.

               (3)

               La 18 decembrie 2014, Italia a propus numirea generalului de brigadă Antonio MAGGI în calitate de nou comandant de misiune UE pentru EUTM Somalia, pentru a-i succeda generalului de brigadă Massimo MINGIARDI.

               (4)

               La 8 ianuarie 2015, Comitetul militar al UE a recomandat COPS să îl numească pe generalul de brigadă Antonio MAGGI în calitate de comandant de misiune UE pentru EUTM Somalia, pentru a-i succeda generalului de brigadă Massimo MINGIARDI.

               (5)

               Decizia EUTM Somalia/1/2013 ar trebui abrogată.

               (6)

               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și a acțiunilor Uniunii care au implicații în materie de apărare. În consecință, Danemarca nu participă la adoptarea prezentei decizii, nu este obligată în temeiul acesteia și nici nu face obiectul aplicării sale,

         ADOPTĂ PREZENTA DECIZIE:
   Articolul 1
   Generalul de brigadă Antonio MAGGI este numit comandant de misiune UE al misiunii militare a Uniunii Europene pentru a contribui la instruirea forțelor de securitate somaleze (EUTM Somalia) începând cu 8 martie 2015.
   Articolul 2
   Decizia EUTM Somalia/1/2013 se abrogă.
   Articolul 3
   Prezenta decizie intră în vigoare la 8 martie 2015.

      Adoptată la Bruxelles, 3 februarie 2015.

            Pentru Comitetul politic și de securitate

            Președintele

         W. STEVENS

      (1)  JO L 44, 19.2.2010, p. 16.

      (2)  Decizia EUTM Somalia/1/2013 a Comitetului politic și de securitate din 17 decembrie 2013 privind numirea unui comandant al misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia) (JO L 346, 20.12.2013, p. 53).


1. Decizia Parlamentului European din 24 aprilie 2007 privind descărcarea de gestiune pentru execuţia bugetului general al Uniunii Europene aferent exerciţiului financiar 2005, Secţiunea VIIIA - Ombudsmanul European (C6-0471/2006 - 2006/2063(DEC))